Source: https://beta.e-justice.europa.eu/41/HU/european_payment_order?AUSTRIA&init=true
Timestamp: 2020-06-05 20:32:38
Document Index: 9716101

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az osztrák polgári perrendtartás rendelkezik a gyakorlatban bevált, fizetési igényekkel kapcsolatos fizetési meghagyásos eljárásról (Mahnverfahren). Ausztriában a fizetési követelések túlnyomó többségének feldolgozása az interneten keresztül, egyszerűsített és gyorsított fizetési meghagyásos eljárás keretében történik.
A fizetési meghagyásos eljárás a kifizetési kérelmekre korlátozódik, kivéve azokat, amelyekről különleges „peren kívüli” eljárás (Ausserstreitverfahren) keretében döntenek. A fizetési meghagyásos eljárás összeegyeztethetetlen ezeknek az eljárásoknak az alapelvével; a bíróságnak ezekben az eljárásokban hivatalból, a felek indítványaitól függetlenül kell tisztáznia valamennyi, a döntéseihez mérvadó tényt. A társadalombiztosítási ügyek, valamint a váltón vagy csekken alapuló követeléssel kapcsolatos ügyek eljárási sajátosságaik miatt fizetési meghagyásos eljárásban ugyancsak nem érvényesíthetők.
A fizetési meghagyásos eljárás értékhatára 2009. július 1. óta 75 000 EUR. Az e perértékhatárt meghaladó követeléseket rendes polgári eljárásban, előkészítő irat formájában kell benyújtani.
A fenti perértékhatárt nem meghaladó összegű követelések esetében Ausztriában kötelező a fizetési meghagyásos eljárás alkalmazása.
Az osztrák fizetési meghagyásos eljárás nem alkalmazható, ha a kötelezett lakóhelye, szokásos tartózkodási helye vagy létesítő okirat szerinti székhelye külföldön található. Az ilyen jogvitákat „rendes” polgári eljárásban kell rendezni. A követeléstől függően az illetékes bíróság vagy felszólítja a kötelezettet, hogy négy héten belül terjessze elő a kereseti ellenkérelmet, vagy tárgyalási határnapot tűz ki.
Alternatív megoldásként a más tagállamban tartózkodó kötelezettel szembeni kifizetési követeléseket az európai fizetési meghagyásos eljárásban lehet végrehajtani.
A legfeljebb 15 000 EUR összegű kifizetési követeléseket (2013. január 1. óta) a kerületi bíróság (Bezirksgericht) előtt kell érvényesíteni. A 15 000 és 75 000 EUR közötti követeléseket az elsőfokú bíróságok előtt kell érvényesíteni, kivéve, ha azok a kerületi bíróságok különös illetékességi körébe tartoznak.
A nemzeti jogszabályok szerint a fizetési meghagyásos eljárásban az illetékesség az általános szabályok szerint alakul, így nincsenek külön illetékességi szabályok. Az osztrák illetékességi szabályokért lásd a „Bíróságok hatásköre és illetékessége – Ausztria” című tájékoztatót. Az adott polgári ügyben illetékességgel rendelkező bíróságra vonatkozó információt az osztrák Szövetségi Igazságügyi Minisztérium weboldala tartalmazza (http://www.justiz.gv.at/) az „e-kormányzás” menüpont alatt (Gerichtssuche).
A kereskedelmi jogvitákkal foglalkozó bécsi kerületi bíróság (Bezirksgericht für Handelssachen) kizárólagos illetékességgel rendelkezik Ausztriában az európai fizetési meghagyásos eljárás tekintetében.
Kifizetési kérelmet külön formanyomtatványon kell benyújtani. Az osztrák fizetési meghagyásos eljárásban két különböző nyomtatvány használatos attól függően, hogy a kifizetési kérelem érvényesítése a „rendes” fizetési meghagyásos eljárásban történik, munkaügyi bíróság előtti fizetési meghagyásos eljárásban vagy az európai fizetési meghagyásos eljárásban. A nyomtatványok letölthetők a Szövetségi Igazságügyi Minisztérium honlapjáról ( http://www.justiz.gv.at/ ) a Bürgerservice menüpont alatt, de online is kitölthetők.
Az 5 000 EUR-t meghaladó perérték esetén a fizetési meghagyás iránti kérelmet benyújtó jogosultnak jogi képviselettel kell rendelkeznie. Ez nem vonatkozik azokra az ügyekre, amelyek a törvény értelmében perértékre tekintet nélkül a kerületi bírósághoz (azaz a tárgyi illetékességgel rendelkező bírósághoz) tartoznak. Ebben az esetben a kötelező ügyvédi képviselet viszonylagos követelmény: a felek felléphetnek személyesen, ha azonban képviseltetik magukat, az csak ügyvéd útján lehetséges.
Az európai fizetési meghagyásos eljárásban nem kötelező az ügyvédi képviselet.
A fizetési meghagyás iránti kérelem tartalmi követelményei alapvetően nem különböznek a „rendes” eljárásban előterjesztett kereset tartalmi követelményeitől. A felperesnek a fizetési meghagyás iránti kérelemben mindazonáltal nem kell megjelölnie a követelés alapjául szolgáló jogalapot. A követelés alátámasztására szolgáló körülményeket azonban annyira részletezni kell, hogy a követelés egyéniesíthető, illetve azok alapján egy meghatározott kérelem megállapítható legyen (a kérelem „megalapozottsága”).
Ausztriában a fizetési meghagyásos eljárásban nincs bizonyítási kötelezettség. Éppen ezért a fizetési meghagyás iránti kérelemnek nem feltétele, hogy az előadott követeléshez bizonyítékként okiratot csatoljanak. Ha azonban a felperes csalárd módon, a kérelemben megjelölt valótlan vagy hiányos adatokkal érte el, vagy próbálta elérni a fizetési meghagyás kibocsátását, ez az osztrák perrendtartás szerint pénzbírsággal sújtható.
A bíróság csupán a kérelem gyorsított értékelését végzi el. A bíróság a kérelem tartalmi helyességét nem vizsgálja, csak a követelés jogi megalapozottságát. Ha a fizetési meghagyás iránti kérelem a formai és tartalmi követelményeknek megfelel (ha meghatározott kérelmet tartalmaz, tényállítást, amelyből a kérelem levezethető, a bizonyítékok megjelölését, az illetékességre utaló adatokat és a követelés megfelelően azonosítható) a bíróság kibocsátja a fizetési meghagyást. Az osztrák polgári perrendtartás a fizetési meghagyás kibocsátására irányuló kérelem formai okokból történő elutasításáról nem rendelkezik. Ha a bíróság úgy ítéli meg, hogy a fizetési meghagyás követelményei nem teljesülnek, azonnal megindítja „rendes” eljárást; de a kérelmet nem utasítja el. Amennyiben csak meghatározott formai hiányosságok vannak, úgy a bíróság mindenekelőtt hiánypótlási eljárást rendelhet el, amelyben a felperest a hiányok pótlására hívja fel.
Minthogy az osztrák polgári perrendtartás a fizetési meghagyás kibocsátása iránti kérelmet elutasító döntést nem ismeri, hanem automatikusan a „rendes” eljárásra való áttérést rendeli el, nincs szükség jogorvoslatra.
A fizetési meghagyás kibocsátásával szembeni ellentmondás határideje négy hét, amely a fizetési meghagyás írásos példányának a kötelezett részére való kézbesítésével kezdődik. A bíróság a határidőt nem hosszabbíthatja meg, és nem is rövidítheti le.
Az elsőfokú bíróság által kibocsátott fizetési meghagyások (15 000 és 75 000 EUR közötti perérték esetén) elleni ellentmondások tartalmának a kereseti ellenkérelem tartalmával kell megegyezniük. Az ellentmondásnak eszerint meghatározott kérelmet kell tartalmaznia, az ellentmondás alapjául szolgáló tények és körülmények leírását, továbbá a bizonyítási eszközöket, amelyekre az alperes az állításait alapítja. Az ellentmondás előterjesztéséhez kötelező az ügyvédi képviselet.
A kerületi bíróság előtti eljárásban (15 000 EUR-t meg nem haladó perérték, vagy tárgyi illetékesség esetén 75 000 EUR perértékig) az ellentmondás előterjesztéséhez az ügyvédi képviselet nem kötelező. Ilyen eljárásoknál az írásos ellentmondáshoz elegendő, ha a kötelezett a fizetési meghagyást kibocsátó bíróságnál az általa aláírt beadványban közli, hogy a fizetési meghagyással szemben ellentmondást kíván előterjeszteni. Az elsőfokú bíróság előtti eljárásokhoz hasonlóan itt sem kell megindokolni az ellentmondást. A kötelezett az ellentmondást a fizetési meghagyást kibocsátó bíróságon vagy a tartózkodási helye szerinti kerületi bíróság előtt szóban is jegyzőkönyvbe mondhatja.
Ha a kötelezett az ellentmondást határidőben terjeszti elő, a fizetési meghagyás hatályát veszti, a bíróság fellebbezést automatikusan a „rendes” eljárásra utalja, és meghallgatja a keresetben foglalt állításokat, valamint az ezekkel szemben emelt kifogásokat.
A fizetési meghagyásos eljárás Ausztriában egy lépésből áll. Ha az alperes nem vagy a határidőn túl vitatja a fizetési meghagyást, az automatikusan végrehajthatóvá válik anélkül, hogy a felperesnek újabb kérelmet kellene benyújtania. A törvény második bíróság általi döntésről nem rendelkezik.
A bíróság a fizetési meghagyás végrehajthatóságát hivatalból állapítja meg. A jogosult a végrehajtható fizetési meghagyás hiteles másolatával végrehajtási eljárást indíthat a kötelezett ellen.
Az osztrák fizetési meghagyásos eljárás keretében kiadott fizetési meghagyásokat csak ellentmondás benyújtásával lehet megtámadni. A kötelezettnek nincs egyéb jogorvoslati lehetősége. A fizetési meghagyás költségekre vonatkozó rendelkezését a kézbesítéstől számított 14 napon belül a jogosult és a kötelezett panasszal megtámadhatja (Kostenrekurs). A kötelezett a fizetési meghagyás jelentős kézbesítési hiányosságai miatt határidő nélkül kérheti a végrehajthatóvá nyilvánítás hatályon kívül helyezését. Ha a kötelezettet elháríthatatlan és előreláthatatlan események akadályozták abban, hogy az ellentmondást határidőben terjessze elő, az ellentmondás határidejének elmulasztását okozó akadály elhárulását követő 14 napon belül kérheti a megelőző állapot helyreállítását.